[pic] | AZ EURÓPAI KÖZÖSSÉGEK BIZOTTSÁGA |

Brüsszel, 18.9.2008

COM(2008) 567 végleges

A BIZOTTSÁG KÖZLEMÉNYE

az Európai Parlamentnek és a Tanácsnak az EU kábítószer-ellenes cselekvési tervéről (2009–2012)

{SEC (2008) 2455}{SEC (2008) 2454}{SEC (2008) 2456}

Bevezetés

A kábítószerek komoly problémát jelentenek Európa polgárai számára, és egyben jelentősen veszélyeztetik az európai társadalom biztonságát és egészségét is.

2004 decemberében az Európai Tanács egyhangú támogatásáról biztosította az EU 2005–2012-es kábítószer-ellenes cselekvési tervét[1], amelynek célja a kábítószer-használat megelőzése és csökkentése révén magas szintű védelmet, jólétet és társadalmi kohéziót elérni.

A stratégia elfogadása már önmagában egyértelműen jelezte, hogy a kábítószerekkel kapcsolatban az Európai Unióban tapasztalható politikai szintű aggodalom mértéke meghaladja a tagállamokban alkalmazott megközelítések különbözőségének mértékét. A stratégia elfogadása azt is megerősítette, hogy valamennyi tagállam ugyanazon alapelvekkel ért egyet: azaz, hogy kiegyensúlyozott megközelítésre van szükség a kábítószerek iránti kereslet és kínálat csökkentése tekintetében, továbbá hogy ennek a probléma természetét és kiterjedését tekintve megbízható adatokon, az alapvető jogok és az emberi méltóság tiszteletén, valamint – egyre fokozódó mértékben – a kábítószer-kereskedőket és a szervezett bűnözést célzó, összehangolt és határokon is átnyúló bűnüldözésen kell alapulnia.

A kábítószer-ellenes stratégia keretet biztosít továbbá két négyéves, egymást követő cselekvési terv számára. Az első cselekvési terv (2005–2008) [2] több mint 80 fellépést határozott meg annak érdekében, hogy az illegális kábítószerek tekintetében összehangolja a kormányzati beavatkozások fő területeit, ideértve a közegészségügyet, bűnüldözést, vámügyeket, büntető igazságszolgáltatást és a külkapcsolatokat. Noha a végrehajtás gyakran a tagállamok feladata, a Bizottság tevékenyen lép fel a folyamatban lévő munkák megkönnyítése és értékelése, valamint a kábítószer-ellenes szabályozás, mint például a tiltott kábítószer-kereskedelemről szóló 2004/757/IB tanácsi kerethatározat figyelemmel kísérése terén, amelyről 2009 közepén tesz majd jelentést. Az elmúlt négy év során szerzett tapasztalatok fényében továbbá a Bizottság második cselekvési tervjavaslatot (2009–2012) terjeszt megerősítésre a Tanács elé.

Milyen eredményeket ért el eddig a jelenlegi kábítószer-ellenes cselekvési terv?

A jelenlegi terv végső célja:

„... a kábítószer-használat elterjedtségének jelentős mértékű csökkentése a lakosság körében, valamint a tiltott kábítószerek használata és kereskedelme által okozott társadalmi kár és egészségkárosodás csökkentése. ”

A mellékelt értékelő jelentés[3] a Bizottság, a tagállamok, a Kábítószerek és a Kábítószer-függőség Európai Megfigyelőközpontja (a továbbiakban: KKEM), az Europol és a Civil Társadalmi Fórumban képviselt európai nem kormányzati fejlesztési szervezetek hálózatainak közös erőfeszítése révén készült el. Ez az EU kábítószer-ellenes politikája végrehajtásának jelenleg legkiterjedtebb értékelése, és azt mutatja, hogy a jelenlegi terv célkitűzéseit csak részben sikerült elérni:

- A kábítószer-használat az EU-ban magas szinten maradt. A hozzáférhető adatok arra engednek következtetni, hogy a heroin, kanabisz és szintetikus kábítószerek használatának szintje stabilizálódott vagy csökken, de a kokainfogyasztás számos tagállamban növekvő tendenciát mutat. Az EU-ban kábítószereket fogyasztók – vagy az életük során már valamikor fogyasztottak („életprevalencia”) – összlétszáma a kanabisz esetében 70 millióra, a kokain tekintetében legalább 12 millióra, az ecstasy vonatkozásában 9,5 millióra és az amfetaminok esetében 11 millióra tehető, míg legalább félmillió emberről tudott, hogy kábítószerek, mint például a heroin helyett kezelési céllal helyettesítő szereket kap[4].

- Noha semmi okunk elégedetten hátradőlni, a világ többi részén található, összehasonlítható országokra vonatkozó hozzáférhető adatok azt mutatják, hogy a kanabisz-, kokain- és amfetaminfogyasztás az Unióban jelentősen kisebb mértékű, mint például az USA-ban. Ugyanez igaz az intravénás kábítószer-használattal összefüggő, bejelentett HIV-fertőzések száma tekintetében is.

- Az értékelés továbbá azt is mutatja, hogy a tagállamok kábítószer-ellenes politikája közelít egymáshoz, valamint hogy cselekvési tervek révén egyre inkább sikerül alátámasztani a nemzeti politikákat.

- Az eddig összegyűjtött adatok azt bizonyítják, hogy az EU-nak sikerül a széles körű szerhasználat és abúzus összetett társadalmi jelenségét a népesség körében legalábbis korlátok közé szorítani, valamint hogy egyre inkább azon intézkedésekre összpontosít, amelyek a kábítószerek által az egyénnek és a társadalomnak okozott károkra irányulnak. Fontos megjegyezni, hogy annak ellenére van ez így, hogy az áttekintett időszak során a világ illegális ópiáttermelése hirtelen megugrott, és sosem látott mennyiségű kokain érkezett az EU-ba. A meredeken megnövekedett kínálattal jellemezhető háttérrel szemben az EU általi problémakezelés eredményei kedvezőbb színben tűnnek fel.

- A nemzetközi együttműködés tekintetében az EU pozícióit egyre jobban sikerül összehangolni a kábítószerügyben szervezett nemzetközi fórumokon, így például az ENSZ Kábítószerügyi Bizottságában. Ezenfelül az EU által a kábítószerek tekintetében alkalmazott integrált és kiegyensúlyozott megközelítés világszerte egyre inkább modellként szolgál a többi ország számára.

A jelenlegi cselekvési terv (2005–2008) ambiciózus vállalkozás. Míg számos területen sikerült előrehaladást elérni, gyenge pontokra is fény derült.

A szakpolitikák összehangolása számos területen még mindig problémás, és noha a kábítószer-használatot, a megelőzést és a kezelést tekintve az EU helyzetére vonatkozó információk minősége folyamatosan javul, az ismeretek továbbra is meglehetősen hiányosak: tartósan hiányoznak a megbízható adatok a kábítószer-kínálatra, de a harmadik országoknak kábítószerügyben nyújtott segítség mértékére és kimenetére vonatkozóan is.

Hogyan növelhető az elkötelezettség a társadalomban a kábítószer-használat csökkentése iránt?

Az EU-nak egyértelműen többet kell tennie a kábítószer-használat által okozott társadalmi és egészségügyi problémák hatásának csökkentése érdekében. Ha európaiak milliói fogyasztottak már valaha kábítószert, vagy tesznek éppen most így, akkor olyan szakadék tátong a hivatalos politika és a népesség magatartása között, amelyet egyetlen társadalom sem hagyhat figyelmen kívül.

Bizonyított, hogy a kábítószer-használat elleni küzdelem egyik leg(költség)hatékonyabb módja, ha a megelőzésben, kezelésben, kárenyhítésben és bűnüldözésben részt vevő közigazgatási szervek partnerségi együttműködésre – azaz a polgárok és az általuk és értük létrehozott intézmények között létrejövő szövetségre – lépnek az önkéntes szervezetekkel és szolgáltatókkal.

Ideje e téren az európaiakat a szakpolitika fókuszába helyezni és egyre inkább elkötelezetté tenni. Első lépésként a Bizottság 2006-ban segített létrehozni a kábítószerekkel foglalkozó európai civil társadalmi fórumot. Az EU kábítószer-ellenes cselekvési terve végrehajtásának támogatására a Bizottság a következő cselekvési terv ideje alatt megvizsgálja majd annak módjait, ahogyan mindenkit mozgósítani lehet, akik készek formális kötelezettségvállalás keretei között a maguk szintjén és a rendelkezésükre álló eszközökkel részt venni a kábítószerek által az embereknek okozott károk enyhítéséhez szükséges teendők elvégzésében. Az e téren történő fejlődésre irányuló egyik elképzelés szerint „Európai Kábítószerügyi Szövetséget” kell létrehozni. Ez olyan nyilvános kötelezettségvállalás lenne, amelyet bármely polgár vagy polgárok csoportja megtehetne, és amelynek célja felhívni a figyelmet a kábítószer-fogyasztás kockázataira, valamint támogatni a terület bevált gyakorlatait.

Úton a 2009–2012 közötti időszak új kábítószer-ellenes cselekvési terve irányában

Az EU kábítószer-ellenes stratégiája olyan összetett jelenséggel foglalkozik, amely megváltoztatásához hosszú távú megközelítésre van szükség. Középpontját a kábítószer-ellenes politika két kulcseleme képezi: a kábítószerek iránti kereslet csökkentése és a kábítószer-kínálat csökkentése , amelyet három egymás átfedő téma egészít ki: a koordináció , a nemzetközi együttműködés és az információ, kutatás és értékelés .

A stratégia támogatása érdekében a Bizottság új kábítószer-ellenes cselekvési tervet (2009–2012) javasol, amely a meglévő keretre, de az elmúlt négy év során szerzett tapasztalatokra is épít. A stratégia a következő prioritásokat határozza meg:

1. A kábítószerek iránti kereslet csökkentése és a polgárok figyelmének felkeltése

Intézkedéseink hatékonyságát tovább kell fokoznunk, hogy mérsékeljük a kábítószer-használatot és következményeit. Ez magában foglalja a veszélyeztetett csoportokra és a politoxikomán droghasználat (az illegális és legális szerek, különösen az alkohol kombinált használata) megelőzésére irányuló kiemelt figyelmet.

2. Az európai polgárok aktív részvételre való ösztönzése.

A Bizottság javasolja, hogy induljon konzultációs folyamat a tagállamokkal és az európai civil társadalommal az európai polgárok Kábítószerügyi Szövetsége elfogadásának érdekében. E szövetség kötelezettségvállalást és elveket tartalmazna, amelyek segítségével a polgárok tájékozódhatnának a kábítószerekkel kapcsolatos olyan problémák terén, amelyek saját közvetlen környezetükben is felmerülhetnek. Összeegyeztethetőnek kellene lennie a nemzeti jogszabályokkal és szokásokkal, valamint teret kellene biztosítania a jó szándékú és önálló fellépés számára a biztonságosabb és egészségesebb társadalom megteremtésére irányuló átfogó erőfeszítés keretén belül.

3. A kábítószer-kínálat csökkentése

Uniós szinten hatékonyabb bűnüldözésre van szükség, hogy – az Europol és egyéb uniós rendszerek kapacitásait teljes mértékben kiaknázva, valamint bűnüldözési operatív információn alapuló megközelítést alkalmazva – visszaszorítsuk a kábítószer-előállítást és -csempészetet. A regionális biztonsági platformokon keresztül összehangoltabb műveletekre kell törekedni.

4. A nemzetközi együttműködés fejlesztése

Az EU – mint a kábítószerek elleni világszintű küzdelem és a kábítószernövények termesztése elleni fenntarthatóbb megoldásokra irányuló erőfeszítések legjelentősebb szereplője – hatékonyságát jelentősen fokozná a nemzeti és közösségi politikák jobb összehangolása.

5. A probléma jobb megértésére irányuló erőfeszítés

Több és jobban koordinált kutatás és adat, így a kábítószerekkel kapcsolatos bűncselekményekre és az illegális kábítószerek kínálati piacának működésére vonatkozó adatok révén szélesítenünk kell ismereteink körét a kábítószer-használat valamennyi vonzata tekintetében.

A lenti cselekvési terv szándéka keretet teremteni e prioritások végrehajtása és – ahol lehetséges – európai érték hozzáadása számára.

I. KOORDINÁCIÓ |

Fő prioritás: hatékonyabb szakpolitikai fejlesztés és végrehajtás. |

Célkitűzés | Fellépés | Ütemezés | Felelős fél | Mutatók |

1. Biztosítani, hogy – az alapvető jogok kellő tiszteletben tartása mellett – kiegyensúlyozott és integrált megközelítés tükröződjön a nemzeti politikákban és a harmadik országok irányában gyakorolt uniós megközelítésben, továbbá a nemzetközi fórumokon | 1. A tagállamok és az EU-intézmények hatékonyan összehangolják kábítószer-ellenes politikáikat, hogy ezáltal tükröződjenek az EU 2005–2012-es kábítószer-ellenes stratégiájának és e cselekvési tervnek a célkitűzései | Folyamatban | Tagállamok Bizottság Tanács | Az EU kábítószer-ellenes stratégiája és a cselekvési tervek célkitűzései a nemzeti politikákba belefoglalva Az uniós szintű kábítószer-ellenes politika tükrözi a kábítószer-ellenes stratégia célkitűzéseit |

2. Hatékony koordináció az Unió szintjén | 2. A Tanács kábítószerekkel foglalkozó horizontális munkacsoportja (KHM) proaktív szerepet vállal a koordinációra irányuló feladatának teljesítésében | Folyamatban | Tanács | A megfelelő tanácsi munkacsoportok[5] aktívan tájékoztatják/bevonják a KHM-et és viszont |

3. A Bizottság és a Tanács biztosítja a koherenciát a kábítószer-ellenes politikákba való bevonás belső és külső vonatkozásai között | 2011 | Bizottság Tanács | Koherencia a megvalósult belső és külső kábítószer-ellenes politikák között |

4. A Tanács évente egyszer megvizsgálja a kábítószer-probléma alakulását a Bizottság által az elért eredményekről készített éves felülvizsgálat, valamint a KKEM és az Europol megfelelő éves jelentései alapján | Folyamatban | Tanács Bizottság KKEM Europol | Tanácsi következtetések |

3. Hatékony koordináció nemzeti szinten | 5. Az Elnökség rendszeres alapon találkozókat hív össze a nemzeti kábítószerügyi koordinátorok vagy ennek megfelelő szakemberek számára, hogy előmozdítsa a fellépést igénylő különleges és sürgős ügyek terén a koordinációt | Évente kétszer | Elnökség Tagállamok | A politikák összehangolásának hatékony befolyásolása |

6. A tagállamok megvizsgálják a minisztériumok közötti kábítószerügyi együttműködést annak érdekében, hogy összehangolt álláspontokat képviseljenek uniós szinten, valamint hogy az EU cselekvési tervének célkitűzései a leghatékonyabb végrehajtási szintre kerüljenek | Folyamatban | Tagállamok Tanács | A tagállami hozzájárulások koherenciája a KHM-ben és egyéb munkacsoportokban |

4. A civil társadalom részvételének biztosítása a kábítószer-ellenes politikában | 7. A Bizottság legalább évente egyszer kikéri a kábítószerekkel foglalkozó civil társadalmi fórum véleményét a kábítószer-ellenes politikáról | Folyamatban | Bizottság | A fórum legalább évente egyszer összeül A Bizottság jelentést tesz a fórum eredményeiről a KHM-nek |

8. A tagállamok bevonják a civil társadalmat a kábítószer-ellenes politika valamennyi megfelelő szintjén, összhangban a nemzeti gyakorlattal és az Európai Kábítószerügyi Szövetségre alapozva, amelynek célja mozgósítani a civil társadalmat és a közszektort a kábítószer-fogyasztás kockázataira figyelmeztető kampány érdekében | Folyamatban | Bizottság Tagállamok | A civil társadalom részt vesz a nemzeti párbeszédben A civil társadalom hozzájárulása Széles körű elkötelezettség a Szövetség mellett |

II. A KERESLET CSÖKKENTÉSE |

Fő prioritás: A kábítószer-használat és következményei csökkentését célzó intézkedések minőségének és hatékonyságának fokozása, különösen a veszélyeztetett csoportok tekintetében. |

Célkitűzés | Fellépés | Ütemezés | Felelős fél | Mutató |

5. A kábítószer-használat és a vele kapcsolatos kockázatok megelőzése | 9. Szisztematikusan elérhetővé kell tenni a különféle környezetekben (pl. iskolákban, munkahelyeken, börtönökben) alkalmazott általános prevenciós stratégiák értékelését. A megelőzésnek ki kell terjednie a politoxikomán droghasználatra (az illegális és legális szerek, különösen az alkohol kombinált használata), valamint a kábítószerek és gépjárművezetés kérdésére is. | Folyamatban | Tagállamok | Értékelt programok és átfogó stratégiák fokozott elérhetősége a tagállamokban Ifjúkori kábítószer-használat prevalenciája és kortársak kábítószer-használatának észlelése |

10. Célirányos programok végrehajtása az első alkalommal történő kábítószer-fogyasztás megakadályozására vagy késleltetésére, értékelt és innovatív beavatkozások révén | Folyamatban | Tagállamok | Az első alkalommal történő kábítószer-fogyasztást célzó, értékelt programok fokozott elérhetősége tagállamokban Fiatalkori kábítószer-használat prevalenciája Életkor az első kábítószer-használatkor |

6. A kábítószer-abúzus – benne az intravénás kábítószer-használat – megelőzése célirányos prevenció révén | 11. A korai felderítés és intervenció technikáinak továbbfejlesztése és értékelt szelektív prevenció végrehajtása a korai felderítés és intervenció technikáinak alkalmazásával azon veszélyeztetett csoportoknál, amelyeknél nagy a kábítószer-abúzus kialakulásának kockázata | Folyamatban | Tagállamok | Alapadatok begyűjtése a kábítószer-abúzusról Tendenciák a kábítószer-abúzus terén Eredményük alapján értékelt, célirányos prevenciós programok fokozott elérhetősége a tagállamokban |

12. Értékelt prevenciós programok továbbfejlesztése és végrehajtása könnyen igénybe vehető tanácsadás, magatartásproblémák kezelése és rövid időtartamú beavatkozás révén a (politoxikomán) droghasználók olyan különösen veszélyeztetett csoportjai esetében, akiknél fennáll a kábítószer-abúzus kialakulásának veszélye | Folyamatban | Tagállamok | Alapadatok begyűjtése a kábítószer-abúzusról Tendenciák az abúzus terén Eredményük alapján értékelt, célirányos prevenciós programok fokozott elérhetősége a tagállamokban |

7. A kábítószerelvonó kúrák és rehabilitáció hatékonyságának fokozása a szolgáltatások elérhetőségének, hozzáférhetőségének és minőségének javítása révén | 13. A kábítószer-függőség tapasztalaton alapuló kezelésére szolgáló olyan különféle lehetőségek továbbfejlesztése és végrehajtása, amelyek felölelik a pszichoszociális és gyógyszerészeti megközelítések széles körét, a kábítószer-használók szükségleteinek megfelelően (ideértve az új kábítószerekhez vagy használati módokhoz igazított megfelelő kezeléseket is) | Folyamatban | Tagállamok | Tendenciák az új kezelésekre irányuló igény és retenció terén Specializált és tapasztalaton alapuló kezelések fokozott hozzáférhetősége a tagállamokban |

14. A bevált gyakorlaton alapuló olyan rehabilitációs és társadalmi reintegrációs politikák és szolgáltatások kialakítása és végrehajtása, amelyek megelőzik a visszaesést, valamint csökkentik a társadalmi kirekesztettséget és megbélyegzést | Folyamatban | Tagállamok | Rehabilitációs és reintegrációs programok fokozott hozzáférhetősége a tagállamokban |

15. A kezelések és rehabilitációs programok létezésének közismertté tétele nemzeti, regionális és helyi szinten a potenciális célközönség számára | Folyamatban | Tagállamok | Hatályos információs stratégiák a tagállamokban A szolgáltatások nyilvánosan hozzáférhető jegyzéke (pl. internetes portál) |

8. A kábítószerek iránti keresletet csökkentő fellépések minőségének és hatékonyságának fokozása, figyelembe véve a kábítószer-használók neme, kulturális háttere, életkora stb. szerinti különleges igényeit | 16. A bevált gyakorlatról szóló iránymutatások / a megelőzésre, kezelésre, az egészségkárosodás mérséklésére és rehabilitációra irányuló beavatkozások és szolgáltatások minőségi normáinak fejlesztése, végrehajtása és cseréje | 2009–2012 | Tagállamok Bizottság KKEM | A megfelelő iránymutatások és/vagy minőségi normák megléte Az iránymutatások és/vagy normák végrehajtási szintje |

17. Uniós szintű konszenzus kialakítása a minőségi normák és teljesítménymérő referenciaértékek terén a megelőzésre, kezelésre, az egészségkárosodás mérséklésére és rehabilitációra irányuló beavatkozások és szolgáltatások vonatkozásában, figyelembe véve a speciális csoportok igényeit | 2012 | Tagállamok Tanács Bizottság KKEM | Dokumentumjavaslat az uniós konszenzusról, valamint nyomon követés |

18. A tagállamok felmérik a megelőzésre, kezelésre, az egészségkárosodás mérséklésére és rehabilitációra irányuló szolgáltatások hozzáférhetőségét és hatékonyságát a speciális igényeknek való megfelelés fényében. A Bizottság – a KKEM támogatásával – módszertani keretet dolgoz ki a kutatás említett formájához | 2012 | Tagállamok Tanács Bizottság KKEM | A felmérést kitöltő tagállamok száma |

9. Egészségügyi ellátás hozzáférhetővé tétele a börtönben élő kábítószer-használók számára a kábítószer-abúzussal kapcsolatos egészségkárosodások megelőzése és mérséklése érdekében | 19. Megelőzésre, kezelésre, az egészségkárosodás mérséklésére és reintegrációra irányuló szolgáltatások kialakítása és végrehajtása börtönben élők számára a börtönön kívül hozzáférhető szolgáltatásokkal azonos minőségben. Különös figyelmet kell fordítani a börtönből való szabadulás utáni utógondozásra | Folyamatban | Tagállamok | Kábítószer-ellenes politikák, amelyeket kifejezetten börtönökben, valamint börtönből szabadultak utókezelésére hajtottak végre |

20. A tagállamok támogatják és végrehajtják a börtönökben a kábítószer-használat, a kábítószer-használattal kapcsolatos egészségügyi problémák és szolgáltatások figyelemmel kísérésére szolgáló mutatókat a Bizottság által kidolgozott módszertani keret alapján – a KKEM támogatásával | Folyamatban | Tagállamok Tanács Bizottság KKEM | A kábítószer-használattal kapcsolatos egészségügyi problémák csökkenése a börtönökben |

10. Az egészségkárosodás mérséklésére irányuló szolgáltatásokhoz való hozzáférés biztosítása a HIV/AIDS, hepatitis C és egyéb, a kábítószer-használattal kapcsolatos, vér útján terjedő fertőző betegségek Unión belüli terjedésének csökkentése és a kábítószerrel kapcsolatos halálesetek számának csökkentése érdekében | 21. Az egészségkárosodás mérséklésére irányuló szolgáltatásokhoz való hozzáférés szisztematikus biztosítása és a lefedettség növelése a kábítószerek iránti kereslet csökkentésének integrált részeként, lehetőség szerint teljes mértékben kihasználva a bizonyítottan hatékony beavatkozások lehetőségét[6] | Folyamatban | Tagállamok | A Bizottság jelentést tesz az előrehaladásról Csökkenés a kábítószerezéssel kapcsolatos fertőző betegségek terén A kábítószerekkel kapcsolatos halálesetek számának csökkenése Az egészségkárosodás mérséklésére irányuló szolgáltatások általi lefedettség növelése |

III. A KÍNÁLAT CSÖKKENTÉSE |

Fő prioritás: mérhető javulás uniós szinten a kábítószer-ellenes bűnüldözés hatékonysága terén Az Europol, az Eurojust és az egyéb uniós struktúrák teljes mértékben eleget tesznek azon szerepüknek, amelynek érdekében létrehozták őket, a hatékonyság, a nemzeti kezdeményezések uniós kompatibilitása, az Unión belüli koordináció és a méretgazdaságosság érdekében. |

Célkitűzés | Fellépés | Ütemezés | Felelős fél | Mutató |

11. A hatékony bűnüldözési együttműködés fokozása az Unióban a kábítószer-előállítás és -csempészet megfékezése érdekében | 22. A legkomolyabb veszélyt jelentő bűnszervezetek célbavétele az Európai Bűnügyi Hírszerzési Modell bűnüldözési operatív információ elvén alapuló koncepciójának és alkotóelemeinek teljes kiaknázása révén | Folyamatban | Tagállamok Europol Eurojust Tanács | A tagállamok által célba vett bűnszervezetek száma |

23. A multidiszciplináris bűnüldözési műveletek számának növelése, adott esetben az Europol, valamint rendőrségi, vámügyi és határellenőrzési szervek bevonásával, közös nyomozócsoportok és közös vámhatósági műveletek révén | Folyamatban | Tagállamok Europol Eurojust | A kábítószerekkel kapcsolatos közös nyomozócsoportok és közös vámhatósági műveletek számának növekedése Értékelő jelentés az elért eredményekről |

24. Az Europol nemzeti egységei által az Europol Kábítószeregysége számára nyújtott, bűnüldözési operatív információn alapuló adatok minőségének javítása, különös hangsúlyt fektetve a szervezett bűnözés legmagasabb szintjeire | Folyamatban | Tagállamok Europol | A kapott adatok és bűnüldözési operatív információk konzisztenciája, releváns volta és minősége |

25. Az Europol kábítószerekkel kapcsolatos projektjeihez – köztük az elemzési munkafájlok révén koordinált elemzésekhez – kapcsolódó COSPOL[7] projektek (heroin, kokain, szintetikus kábítószerek) teljes kiaknázása | Folyamatban | Tagállamok Tanács Europol | Az azonosítható műveleti eredmények növelése |

26. Az Európai Rendőrakadémia (CEPOL)[8] a nemzeti rendőrakadémiák közvetítésével magas szintű, releváns képzést nyújt magas rendfokozatú rendőrségi és vámhatósági tisztviselők és harmadik országokba kirendelt összekötő tisztviselők számára | Folyamatban | CEPOL Tagállamok | A kábítószer-ellenes bűnüldözés számára kidolgozott tananyag A CEPOL éves munkaprogramjában foglalt, releváns kiegészítő képzés Képzések száma Képzésben részesült tisztviselők száma |

27. A tagállamok harmadik országokba kirendelt összekötő tisztviselői szolgáltatásainak szisztematikusabb igénybevétele a tagállami bűnüldözési szervek és az Europol között az információk és bűnüldözési operatív adatok cseréje során | Folyamatban | Tagállamok Europol | A nemzetközi operatív bűnüldözési együttműködés fokozása |

12. Gyors és hatékony válasz a felmerülő fenyegetésekre (pl. új kábítószerek, új útvonalak) | 28. Szükség szerint regionális biztonsági platformok kialakítása (pl. MAOC-N, Baltic Sea TF) a felmerülő fenyegetések megfékezése érdekében, összehangolt operatív válaszlépések révén. Az ilyen fellépéseknek összhangban kell lenniük az uniós szintű jogi és operatív rendelkezésekkel, és a fenyegetés speciális értékelésén kell alapulniuk (lásd továbbá a 42. fellépést) | Folyamatban | Tagállamok Tanács Europol | Időbeli operatív válaszlépés, a kockázatot proaktívan kezelő és a fenyegetéseket minimalizáló intézkedések életbe léptetésével Bűncselekmények elkövetésének növekvő arányú megakadályozása (lefoglalás, csempészmagatartás megváltoztatása) |

29. Az EU-nak – szükség szerint az Europollal együttműködve – azon összehangolt és közös erőfeszítésekre kell összpontosítania, amelyek a kábítószer-előállítás/-csempészet jelenségének leginkább kitett tagállamok között zajlanak | Folyamatban | Tagállamok Europol Tanács | A megvalósított tagállami fellépések operatív és stratégiai eredményei |

13. A szintetikus kábítószerek előállításának és kínálatának csökkentése | 30. A tagállamok e téren aktívan fenntartják a bűnüldözési együttműködést / közös műveleteket, valamint megosztják egymással bűnüldözési operatív információikat és bevált gyakorlataikat. Optimálisan ki kell használni az Europol SYNERGY projektjét és a kapcsolódó COSPOL kezdeményezést | Folyamatban | Tagállamok Europol Tanács | Kezdeményezett/végrehajtott közös projektek számának emelkedése Az EILCS-nek bejelentett, felfedezett előállító helyek számának emelkedése Elkészült SYNERGY jelentések száma |

31. Az egész Unióra kiterjedő rendszer elfogadása és végrehajtása a szintetikus kábítószerekre vonatkozó kriminalisztikai profilalkotás számára, a különféle projektek, mint például a SYNERGY és a CHAIN során szerzett tapasztalatokra, az Europol és a Bizottság Közös Kutatóközpontjának szakértelmére, valamint az e területen zajló tagállami bűnüldözési fellépésekre és tapasztalatokra alapozva | 2012 | Bizottság Europol Tagállamok | Hatályos és működő rendszer |

14. Olyan vegyi prekurzorok EU-ba irányításának és csempészetének visszaszorítása, amelyeket illegális kábítószerek, különösen szintetikuskábítószer-prekurzorok előállítására használnak | 32. Az EU olyan egyértelmű és egységes álláspontot tart fenn e kérdésben nemzetközi szinten és az ENSZ-ben, amelynek alapja a meglévő jogi szabályozás és a magánszférával való együttműködési gyakorlat | Folyamatban | Bizottság Tanács Tagállamok | Hatékony koordináció a megfelelő tanácsi bizottságok révén Közös uniós álláspontok a nemzetközi fórumokon |

33. A vámhatóságok stratégiai szinten integrálják a prekurzorok ellenőrzését, fokozva a határellenőrzés igazgatásának hatékonyságát, valamint pontosabb koordinációra törekednek a kábítószer-ellenes műveletekben részt vevő egyéb bűnüldöző szervekkel (kölcsönös segítség) | Folyamatban | Tagállamok | A prekurzorok ellenőrzése, felderítése, lefoglalása és a profilalkotás helyzetében bekövetkezett fejlődés 2008-hoz képest |

34. Az EU teljes mértékben támogatja azon nemzetközi operatív együttműködést, amelynek célja a kábítószer-prekurzorok Unióba irányításának megakadályozása, ide tartozik pl. az ENSZ Nemzetközi Kábítószer-ellenőrző Szerve (INCB) által vezetett PRISM és COHESION projekt | Folyamatban | Bizottság Tagállamok | Feltartóztatott és/vagy lefoglalt szállítmányok számának növekedése |

35. Az EU kábítószer-prekurzorok ellenőrzésére irányuló szabályozásának és végrehajtásának értékelése | 2010 | Bizottság Tagállamok | Elvégzett értékelés |

36. Az EU lehetőség szerint együttműködési megállapodásokat dolgoz ki azokkal az országokkal, amelyeket mint a főbb szintetikuskábítószer-prekurzorok forrásországait azonosítottak | Folyamatban | Bizottság | Létrejött megállapodások Az érintett országokból érkező kábítószer-prekurzorok illegális szállítmányainak csökkenése |

15. A kábítószer-előállításban és -csempészetben aktív szervezett bűnözés társadalomra gyakorolt hatásának csökkentése | 37. A kábítószerekkel kapcsolatos bűncselekményekből származó jövedelem elkobzásának és visszaszerzésének megkönnyítése az egész Unióban, az elkobzásra és vagyonvisszaszerzésre vonatkozó politikák uniós és nemzeti szintű megerősítése révén | 2012 | Tagállamok Bizottság Tanács Európai Parlament | Elfogadott bizottsági közlemény Javasolt és elfogadott jogi aktusok Lefoglalt javak értékelése |

38. Hatékonyan működő vagyonvisszaszerzési hivatalok létesítése a tagállamokban informális platform létrehozása révén. Nyomozások támogatása az Europol bűncselekményből származó vagyonnal foglalkozó hivatala révén (ECAB) | Folyamatban | Bizottság Tagállamok Europol | A létrehozott és hatékonyan működő platform Vagyon nyomkövetésére és azonosítására irányuló támogatott nyomozások számának növekedése Elkobzott készpénz és vagyontárgyak értékének növekedése |

IV. NEMZETKÖZI EGYÜTTMŰKÖDÉS |

Fő prioritás: Az EU harmadik országokkal és nemzetközi szervezetekkel folytatott kábítószerügyi együttműködése hatékonyságának fokozása a szakpolitikák Unión belüli pontosabb összehangolása révén. A kábítószer-probléma kiegyensúlyozott európai megközelítésének folyamatos világszintű elterjedésének előmozdítása. |

Célkitűzés | Fellépés | Ütemezés | Felelős fél | Mutató |

16. Az EU kábítószer-ellenes politikája aktuális kérdéseinek szisztematikus bevonása a harmadik országokkal és adott esetben régiókkal fenntartott kapcsolatokba, valamint a szélesebb körű fejlesztési és biztonsági agendába; alapul a valamennyi érintett közötti stratégiai tervezés és koordináció szolgál | 39. A harmadik országokkal fennálló uniós kapcsolatok tükrözzék az EU kábítószer-ellenes stratégiáját és cselekvési terveit, a felelősségmegosztás elvére alapozva és az emberi jogokat kellően tiszteletben tartva | Folyamatban | Tagállamok Bizottság | A harmadik országokkal fennálló kapcsolatokban egyre inkább tükröződő politikai prioritások |

40. A meglévő kábítószer-ellenes mechanizmusok, mint például az EU, valamint a Latin-Amerika és a Karib-térség közötti koordinációs és együttműködési mechanizmus, az EU és az Andok Közösség közötti különleges párbeszéd, továbbá a „kábítószertrojkák” hatékonyságának fokozása, az együttműködés speciális területeinek azonosítása révén | Folyamatban | Tanács Bizottság | Kidolgozott és végrehajtott együttműködési kezdeményezések |

41. Az EU politikai határozataival és stratégiáival összhangban, valamint a tagállamok és az EK segítségnyújtó programjainak támogatását igénybe véve kell kezelni az előállító és a (kialakulóban lévő) tranzitútvonalakkal érintett országokban a kábítószerekkel kapcsolatosan felmerülő problémákat olyan projektek révén, amelyek célja csökkenteni a kábítószerek iránti igényt és a kínálatot, valamint megakadályozni a vegyi prekurzorok Unióba irányítását. A segítségnyújtás az EU, valamint a harmadik országok és régiók közötti kábítószer-ellenes cselekvési tervekhez kapcsolódik (lásd a 46. és 50. fellépést) | Folyamatban | Bizottság Tagállamok | A kábítószer-ellenes politika prioritásainak tükröződése a finanszírozott projektekben A finanszírozott projektek tükrözik a kereslet és a kínálat arányos csökkenését A tagállamok és az EK finanszírozási programjai között létrejött szinergiák |

42. Regionális és intraregionális együttműködés kialakítása a kábítószerek iránti kereslet és kínálat harmadik országokbeli csökkentésére, a tagállami és EK finanszírozási programok, mint például a fejlesztési együttműködési eszköz és a regionális stratégiai dokumentumok, a Stabilitási Eszköz és az Európai Szomszédsági és Partnerségi Támogatási Eszköz segítségével | Folyamatban | Bizottság Tagállamok | Újonnan kidolgozott és végrehajtott interregionális együttműködési kezdeményezések A tagállami és EK finanszírozási programok között létrejött szinergiák A finanszírozott projektek növekvő száma és teljes költségvetése |

43. Alternatív megélhetési lehetőségek ösztönzése a kábítószernövények termesztésével szemben, tiszteletben tartva az emberi jogokat, bevonva a helyi közösségeket és figyelembe véve jellemző életkörülményeiket és szükségleteiket | Folyamatban | Bizottság Tagállamok | A fejlődés alternatív útjára vonatkozó uniós megközelítésnek (9597/06. sz. CORDROGUE 44. dokumentum, 2006.5.18.) megfelelő projektek száma |

44. A koordináció érdekében ellenőrző mechanizmus kidolgozása az EU által harmadik országoknak nyújtott kábítószer-ellenes támogatás figyelemmel kísérésére | Éves | Tanács Tagállamok Bizottság | Létrehozott mechanizmus A kábítószerekkel kapcsolatos harmadik országbeli EK- és tagállami projektek áttekintése |

45. Felmérés végzése a harmadik országbeli EK-projektek mértékéről és eredményéről | 2010 | Bizottság | Elvégzett felmérés |

46. Az EU kábítószer-ellenes cselekvési terveinek megújítása és végrehajtása a közép-ázsiai köztársaságokban[9]; valamint Latin-Amerikában és a Karib-térségben[10] | Folyamatban | Tagállamok Bizottság | Azonosított prioritások A cselekvési tervek végrehajtási szintje |

17. Az uniós koordináció megerősítése a multilaterális kontextusban, valamint integrált és kiegyensúlyozott megközelítés előmozdítása | 47. Jobb koordináció és kontinuitás elérése a KHM és a tagállami delegációk, valamint az Egyesült Nemzetek Kábítószerügyi Bizottsága közötti állandó összekötő tisztviselő kijelölése révén | 2009 | Tanács Tagállamok | Kijelölt összekötő tisztviselő Megerősített koordináció a bécsi delegációk és a KHM között |

48. Az EU által az ENSZ Kábítószerügyi Bizottságában képviselt közös álláspontok és állásfoglalások előkészítése, koordinálása és elfogadása | Folyamatban | Elnökség Tagállamok Bizottság | Közös uniós állásfoglalások száma Egyéb régiók által támogatott uniós közös álláspontok |

49. Az Unió kábítószer-ellenes politikájának alapelveit tükröző EU álláspont képviselete az ENSZ Kábítószerügyi Bizottságának az UNGASS '98[11] értékeléséről és utánkövetéséről szóló 52. ülésén | 2009 | Tanács Tagállamok Bizottság | Az ENSZ politikai nyilatkozatában tükröződő uniós álláspont |

18. A tagjelölt országok, valamint a stabilizációs és társulási folyamat országainak támogatása | 50. Ezen országok szükséges technikai és egyéb támogatása, hogy megismerjék az uniós vívmányokat a kábítószerek elleni küzdelem terén, valamint segítségnyújtás számukra az előírt fellépések, közöttük a Nyugat-Balkánnal közös kábítószer-ellenes cselekvési tervben[12] elfogadottak kivitelezésében | Folyamatban | Tagállamok Bizottság Tanács KKEM Europol | Az uniós vívmányoknak egyre inkább megfelelő országok Véghezvitt projektek száma és minősége A megfelelő uniós ügynökségekkel folytatott párbeszéd és/vagy együttműködés fejlődése A cselekvési tervek végrehajtási szintje |

19. Az európai szomszédságpolitikában részt vevő országokkal folytatott együttműködés fejlesztése | 51. A kábítószerekről az európai szomszédságpolitikában részt vevő országokkal folytatott párbeszéd fejlesztése kétoldalú vagy regionális kontextusban, különösen albizottságok révén | Folyamatban | Tagállamok Bizottság | A párbeszéd tényleges eredménye |

52. A Bizottság ösztönzi ezen országokat, hogy az európai szomszédságpolitika cselekvési terveiben szereplő kábítószer-ellenes fellépések végrehajtásához vegyék igénybe az Európai Szomszédsági Támogatási Eszközt | Folyamatban | Bizottság | Az Európai Szomszédsági Támogatási Eszköz keretében végrehajtott kábítószer-ellenes projektek száma |

V. INFORMÁCIÓ, KUTATÁS ÉS ÉRTÉKELÉS |

Fő prioritás: a kábítószer-használat valamennyi vonatkozásának helyesebb megértése annak érdekében, hogy növeljük a hivatalos politika alapjául szolgáló tudásunkat, valamint felhívjuk a lakosság figyelmét a kábítószer-használat társadalmi és egészségügyi vonatkozásaira, továbbá kutatások végzése |

Célkitűzés | Fellépés | Ütemezés | Felelős fél | Mutató |

20. A kábítószerek terén meglévő tudásalap bővítése a kutatás előmozdításával | 53. A Tanács és a Bizottság meghatározza a jövőbeli uniós kutatási prioritásokat az illegális kábítószerek területén, valamint az ahhoz szükséges mechanizmusokat, hogy új tudás keletkezzen, új megközelítések és technológiák alakuljanak ki, valamint megerősödjön az Unión belüli kutatói együttműködés | 2009 | Tagállamok Bizottság KKEM | Meghatározott kutatási prioritások Azonosított és életbe léptetett mechanizmusok |

21. A pontos és szakpolitikailag releváns információk cseréje az illegális kábítószerek területén | 54. A tagállamok továbbra is biztosítják a szükséges forrásokat a Reitox[13] nemzeti kapcsolattartó pontok számára. A nemzeti kapcsolattartó pontok közösen megállapított szabályok szerint hozzájárulnak a KKEM munkájához. | Folyamatban | Tagállamok | Az ellenőrzéshez és értékeléshez szükséges adatok cseréje A Reitox tagállami finanszírozása és az egyéb források megfelelnek a követelményeknek A nemzeti kapcsolattartó pontok hozzájárulása a közösen megállapított szabályok alapján |

22. A kábítószerhelyzet figyelemmel kísérését szolgáló eszközök továbbfejlesztése és a válaszadás hatékonyságának fokozása | 55. Az öt KKEM járványügyi kulcsmutató továbbfejlesztése és végrehajtása, valamint új mutatók és intézkedések kidolgozása a kábítószerek iránti kereslet csökkentése terén | 2012 | Tagállamok KKEM Bizottság | A kulcsmutatók végrehajtási feltételeinek való tagállami megfelelés fokozása A kezelésekre irányuló igény és az abúzus[14] mutatóinak fejlesztése Mutatók/intézkedések rehabilitációs és reintegrációs céllal |

56. Mutatók kidolgozása az illegális kábítószerpiacra és a bűnüldözésre vonatkozó, szakpolitikailag releváns adatok összegyűjtésére, valamint stratégia kialakítása az összegyűjtésükre | Folyamatban | Bizottság KKEM Europol Tanács Tagállamok | Azonosított mutatók Kidolgozott végrehajtási stratégia |

57. Elemző eszközök kidolgozása a kábítószer-ellenes politika hatékonyságának és hatásának jobb értékelése érdekében | 2010 | Bizottság KKEM Tagállamok | Kidolgozott elemző eszközök A kábítószerhelyzet pontosabb elemzése |

58. Az új pszichoaktív anyagokra vonatkozó információcseréről, kockázatértékelésről és ellenőrzésről szóló 2005/387/IB tanácsi határozat hatékonyságának értékelése | 2010 | Bizottság Tanács KKEM Europol EMEA | Bemutatott értékelés és lehetőleg utánkövetés |

59. Az Europol értékeli a tagállami bűnügyi adatok és információk szolgáltatását | Éves | Tagállamok Europol | A beérkezett adatok minőségi értékelése |

23. A kábítószer-ellenes politika folyamatos értékelésének biztosítása | 60. A tagállamok rendszeresen értékelik a nemzeti kábítószer-ellenes politikát | Folyamatban | Tagállamok | Értékelt kábítószer-ellenes politikák száma |

61. Az elért eredményekről készített éves felülvizsgálat benyújtása a Tanácsnak és az Európai Parlamentnek a cselekvési terv végrehajtásáról, valamint kiigazított/továbbfejlesztett mutatók és jelentéstételi mechanizmusok bemutatása az értelem és szükség szerinti ellenőrzésre és értékelésre | Éves | Bizottság KKEM Europol Tagállamok | Az elért eredményekről készített éves felülvizsgálat Megfelelő mutatók hozzáférhetősége |

62. Az EU kábítószer-ellenes stratégiájának (2005–2012) és az EU kábítószer-ellenes cselekvési tervének (2009–2012) végrehajtásáról és hatásáról szóló külső értékelés elvégzése, amelyet az utánkövetést megelőzően mérlegelési időszak követ | 2012 | Bizottság Tanács Tagállamok | Egyéni fellépések eredményeinek értékelése Az általános kábítószerhelyzet hatásának megismertetése |

[1] Cordrogue 77., 2004.11.22.

[2] HL C 168., 2005.7.8.

[3] Az 1. mellékben csatolt bizottsági munkadokumentum.

[4] A KKEM 2007-es éves jelentése.

[5] E tanácsi munkacsoportok közé tartoznak: a rendőrségi és a vámegyüttműködéssel foglalkozó munkacsoportok, a szervezett bűnözési multidiszciplináris munkacsoport, az egészségügyi munkacsoport, a külkapcsolati munkacsoportok és a gazdasági ügyekkel foglalkozó munkacsoport.

[6] E fellépés a kábítószer-függőséggel kapcsolatos egészségügyi ártalmak megelőzéséről és csökkentéséről szóló 2003/488/EK tanácsi ajánláson alapul.

[7] Comprehensive Operational Strategic Planning for the Police – átfogó operatív stratégiai tervezés a rendőrség számára.

[8] Európai Rendőrakadémia; 2005/681/IB tanácsi határozat.

[9] 12353/02. sz. CORDROGUE 78. dokumentum,2002.9.25.

[10] 7163/1/99. sz. CORDROGUE 19. dokumentum, 1999.4.15., Port of Spain-i nyilatkozat, 2007.5.23.

[11] Az Egyesült Nemzetek Közgyűlése 20. rendkívüli ülésszakának politikai nyilatkozata (S-20/2 állásfoglalás, melléklet).

[12] 5062/2/03. sz. CORDROGUE 3. dokumentum,2003.6.3.

[13] A Kábítószerek és a Kábítószer-függőség Európai Információs Hálózata.

[14] A KKEM-mutatót összhangba kell hozni a kábítószer-abúzusra vonatkozó nemzetközi szabályokkal (DSM-V/ ICD-10).